Komission asetus (EY) N:o 229/2004,
annettu 10 päivänä helmikuuta 2004,
asetuksesta (EY) N:o 565/2002 poikkeamisesta kauden 2004-2005 ensimmäistä vuosineljännestä koskevien valkosipulin tuontitodistushakemusten jättämispäivämäärien osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1) ja erityisesti sen 31 artiklan 2 kohdan,
sekä katsoo seuraavaa:
(1) Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian (jäljempänä "uudet jäsenvaltiot") tuojiin olisi voitava soveltaa kolmansista maista tuotavan valkosipulin tariffikiintiöiden hallinnointitavan vahvistamisesta ja alkuperätodistusmenettelyn perustamisesta 2 päivänä huhtikuuta 2002 annetun komission asetuksen (EY) N:o 565/2002(2) säännöksiä.
(2) Jotta varmistetaan kiintiöiden asianmukainen käyttö sekä uusien jäsenvaltioiden perinteisille tuojille mahdollisuus hakea riittäviä määriä tuontikauden 2004-2005 ensimmäiseksi vuosineljänneksi, olisi säädettävä hakemusten jättämisen määräajasta.
(3) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 565/2002 5 artiklan 2 kohdassa säädetään, tuontitodistushakemukset on jätettävä tuontikauden 2004-2005 ensimmäisen vuosineljänneksen osalta kansallisille toimivaltaisille viranomaisille 3 päivän toukokuuta 2004 ja elokuun viimeisen perjantain 2004 välisenä aikana, mainitut päivät mukaan luettuina.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä helmikuuta 2004.